ელიზაბეთ ნოლისი

ელიზაბეთ ნოლისი, ლედი ლეიტონი (დ. 15 ივნისი, 1549 — გ. დაახლ. 1605), — 
ინგლისის სამეფო კარის წარმომადგენელი. თავდაპირველად დედოფალ ელისაბედ პირველის საპატიო მოახლე, შემდეგ კი მისი მრჩეველთა და მხლებელთა პალატის წევრი.Hammer, p. 282 ნოლისი დედოფალ ელისაბედის დედის, ენ ბოლეინის დის, მერი ბოლეინის შვილიშვილი იყო. ის გათხოვდა სერ ტომას ლეიტონ ფეკენჰამელზე, ვუსტერშირში, 1578 წელს. სერ ტომასი ჯერზისა და გერნზის გუბერნატორად იყო დანიშნული.

ის დოკუმენტებში ხანდახან შეცდომითაა ჩაწერილი როგორც „სესილია“, რაც მისი უმცროსი დის სახელი იყო. p. 10

 ოჯახი და ბავშვობა 
ელიზაბეთ ნოლისი დაიბადა 15 ივნისს, 1549 წელს, სერ ფრანცის ნოლისისა და ეკატერინე ქერის (რომელიც უილიამ ქერისა და მერი ბოლეინის შვილი იყო) მეორე ქალიშვილად (15 შვილიდან). ბავშვობის ასაკში ნაადრევ გარდაცვალებას მისი დედმამიშვილებიდან 11 გადაურჩა, რომელთაგან ლეტის ნოლისი მოგვიანებით განდევნილ იქნა სამეფო კარიდან დედოფლის ფავორიტ, რობერტ დადლიზე საიდუმლოდ ქორწინებისთვის.

ის პროტესტანტების ოჯახში აღიზარდა. 1556 წელს, კათოლიკე პრინცესის, მერი ტიუდორის გამეფებიდან სამი წლის შემდეგ, პროტესტანტების დევნას გარიდებული სერ ფრანცის ნოლისი და მისი მეუღლე, იძულებული გახდნენ თავშესაფარი ფრანკფურტში, გერმანიაში ეძებნათ. არ არის ცნობილი ელიზაბეთი მათთან ერთად გაემგზავრა თუ არა, რადგან მშობლებმა მხოლოდ 5 შვილი წაიყვანეს თან, დანარჩენები კი ინგლისში დატოვეს.

1558 წელს, ახალი დედოფლის ტახტზე ასვლიდან მალევე, ნოლისი მთავარ სამეფო კარს ელისაბედის საპატიო მოახლედ წარუდგა. დედამისი მონარქის მესაწოლეთუხუცესი, ხოლო მისი და, ლეტისი, მრჩეველთა და მხლებელთა პალატის წევრი იყო. კიდევ ერთი და, ანა, მოგვიანებით შეუერთდა სამეფო კარს. 1566 წლის 5 იანვარს, ელიზაბეთი მრჩეველთა და მხლებელთა პალატის წევრად დაინიშნა და მისი წლიური ხელფასი 33 ფუნტით, 6 შილინგითა და 8 პენით განისაზღვრა.

 ქორწინება 
1578 წელს, ელიზაბეთ ნოლისი სერ ტომას ლეიტონ ფეკენჰამელზე დაქორწინდა, რომელიც ჯონ ლეიტონ უოტლსბოროუელის ვაჟი იყო. ლეიტონი მტკიცე პურიტანი, ამასთანავე დიპლომატი და ჯარისკაცი გახლდათ. ქორწინების შემდეგ ნოლისმა, ახლა უკვე ლედი ლეიტონმა, დედოფალთან სამსახური მისი დის სამეფო კარიდან განდევნის მიუხედავად, შეუფერხებლად განაგრძო. მისი მეუღლე, ნორმანდიის კუნძულებზე არსებული ჯერზისა და გერნზის დასახლებების გუბერნატორი იყო. ლედი ლეიტონს არ სურდა ამ დასახლებებში ცხოვრება და სამეფო კარზე ყოფნას არჩევდა. ის სერ უოლტერ როლს ისე მოსწონებოდა, რომ ელიზაბეთისათვის პოემაც მიეძღვნა.

1577 წელს, უცნობმა მხატვარმა, ჯორჯ გოუერის ორიგინალის მიხედვით შეასრულა ელიზაბეთ ნოლისის პორტრეტი. აქ ელიზაბეთს ხვეული თმა, ბუმბულით მორთული შავი ქუდი და ორნამენტებიანი, მდიდრული სამოსი ამშვენებს. შესაძლოა ეს მინიშნებაც კი იყო იმაზე, რომ ქალბატონი მეუღლის პურიტანულ დამოკიდებულებებს არ იზიარებდა. მისი შავი ქუდი 2003 წლის ეროვნული საზღვაო მუზეუმის გამოფენაზე იყო გამოტანილი. გამოფენის კურატორი, ცნობილი ტუდორების ეპოქის ისტორიკოსი, დევიდ სტარკი იყო. ნოლისს დედოფალ ელისაბედისათვის მსგავსი შავი ქუდი ეჩუქებინა 1578/1579 წელს. სანაცვლოდ, ჩანაწერების მიხედვით, ნოლისმა მრავალი საახალწლო საჩუქარი მიიღო დედოფლისგანაც.

 შვილები 
ლედი ლეიტონსა და მის მეუღლეს სამი შვილი შეეძინათ: 
ტომასი (დ. 1584 წ.), დაქორწინდა მერი ზუშზე. 
ელისაბედი (დ. ? - გარდაიცვალა 12 იანვარს, 1633 წ.), გათხოვდა შერინგტონ ტალბოტზე, ვისთანაც შვილებიც შეეძინა.
ანა (დ. ? - გარდაიცვალა 1628 წლის ივლისს, მშობიარობისას), გათხოვდა სერ ჯონ სტ. ჯონზე, პირველ ბარონეტზე, ვისთანაც 14 წლის განმავლობაში 13 შვილი შეეძინა.

 გარდაცვალება 
ელიზაბეთი 10 ივნისს, 1605 წელს გარდაიცვალა, მისი 200 ფუნტი ხელფასი გადაეცა ელისაბედ ჰოვარდს, ლედი კარიკს.

 წინაპრები 

 სქოლიო 

კატეგორია:დაბადებული 1549
კატეგორია:გარდაცვლილი 1605
კატეგორია:XIV საუკუნის ადამიანები
კატეგორია:ინგლისელი ქალები